28.7.2023.
LV
Eiropas Savienības Oficiālais Vēstnesis
C 267/21 Ceturtdiena, 2023. gada 2. februāris
20. atzinīgi vērtē ES atviegloto vienošanos par “viesabonēšanu kā mājās” starp ES un Ukrainas telesakaru uzņēmumiem, lai atbalstītu Ukrainas bēgļus, un atzinīgi vērtē tās atkārtotu pagarināšanu; prasa, lai Ukrainas telesakaru tirgus tiktu integrēts ES telesakaru tirgū;
21. aicina Komisiju un dalībvalstis stiprināt stratēģisko komunikāciju un sniegt attiecīgu informāciju par paplašināšanās abpusējiem ieguvumiem un iespējām gan Ukrainā, gan dalībvalstīs, lai vēl vairāk palielinātu atbalstu un uzlabotu izpratni par pievienošanās procesu; aicina Komisiju un dalībvalstis uzlabot ES finansējuma pamanāmību un tā taustāmos rezultātus Ukrainā; uzstāj, ka Ukrainas pilsoniskajai sabiedrībai un ES ir aktīvi jāpiedalās šo mērķu īstenošanā;
22. atzinīgi vērtē Ukrainas aktīvo līdzdalību ES Austrumu partnerības iniciatīvā un aicina vēl vairāk stiprināt šo politisko iniciatīvu, jo tā ir svarīga platforma reģionālajai sadarbībai un pieredzes apmaiņai reformu jomā starp partnervalstīm, kas cenšas vai nu panākt ciešāku sadarbību ar ES, vai pievienoties tai;
23. aicina ES iestādes paplašināt Ukrainas amatpersonu iespējas pētīt un novērot ES iestāžu darbu; mudina rīkot divpusējas parlamentārās sanāksmes starp dalībvalstu un Ukrainas parlamentiem; aicina ES un dalībvalstis arī turpmāk nodrošināt izglītības iespējas cita starpā Ukrainas jauniešiem, ierēdņiem un diplomātiem; aicina sākt procedūras Austrumu partnerības Publiskās pārvaldes akadēmijas izveidei;
24. aicina dalībvalstis pēc iespējas drīzāk pieņemt desmito sankciju kopumu pret Krieviju un proaktīvi iesniegt priekšlikumus turpmākai sankciju izstrādei, iekļaujot jaunas nozares un personas; mudina visas dalībvalstis arī turpmāk izrādīt vienotību attiecībā uz Krievijas karu pret Ukrainu; aicina visus partnerus, jo īpaši ES kandidātvalstis un potenciālās kandidātvalstis, pievienoties sankciju kopumu īstenošanai;
25. aicina paplašināt to personu un vienību sarakstu, uz kurām attiecas sankcijas, tajā iekļaujot Krievijas uzņēmumus, kas joprojām darbojas ES tirgos, piemēram, Lukoil un Rosatom, un tos, kas ir iesaistīti piespiedu deportācijās, Krievijas pilsonisko aktīvistu un politiskās opozīcijas biedru nelikumīgā ieslodzīšanā, nelikumīgajos “referendumos” Luhanskā, Hersonā, Zaporižjā un Doneckā un nelikumīgajās “vēlēšanās” Krimā un Sevastopolē, kā arī visus Valsts domes partiju locekļus, kas ieņem amatus vēlētos parlamentos visos līmeņos, tostarp reģionālā un pašvaldību līmenī, un Krievijas propagandas plašsaziņas līdzekļu locekļus, kas izplata pret Ukrainu vērstus un karu atbalstošus vēstījumus; aicina Padomi paplašināt to personu sarakstu, kurām piemērotas sankcijas, lai iekļautu personas no Alekseja Navaļnija Korupcijas apkarošanas fonda ierosinātā saraksta; vienlaikus mudina Ukrainu pieņemt Ukrainas Magņitska likumu; aicina aizliegt Krievijas Federācijas izcelsmes dimantu tiešu vai netiešu importu, pirkšanu vai nodošanu neapstrādātā vai apstrādātā veidā;
26. atkārtoti aicina nekavējoties noteikt pilnīgu embargo Krievijas fosilā kurināmā un urāna importam un pilnībā atteikties no Nord Stream 1 un Nord Stream 2 cauruļvadiem, lai pārtrauktu finansēt Putina kara mašīnu ar ES līdzekļiem; aicina pastiprināt ierobežojošos pasākumus pret Baltkrieviju; mudina Padomi sadarbībā ar starptautiskajiem partneriem samazināt cenu griestus naftai, kuras izcelsme ir Krievijā vai kura tiek eksportēta no Krievijas;
27. aicina Komisiju un ES uzraudzības iestādes cieši uzraudzīt visu ES sankciju efektīvu un visaptverošu īstenošanu dalībvalstīs un novērst jebkādu apiešanas praksi, tostarp novēršot esošās nepilnības; nosoda tās trešās valstis, kas ir palīdzējušas Krievijai un Baltkrievijai apiet noteiktās sankcijas, un aicina Komisiju un dalībvalstis apsvērt pasākumus pret šīm trešām valstīm;
28.
Nosoda Starptautiskās Olimpiskās komitejas neseno lēmumu ļaut Krievijas un Baltkrievijas sportistiem piedalīties kvalifikācijas sacensībās Parīzes 2024. gada Olimpiskajām spēlēm zem neitrāla karoga, kas ir pretrunā minēto valstu visaptverošajai izolācijai un ko abi režīmi izmantos propagandas nolūkos;
29. atkārtoti aicina ES un tās dalībvalstis rīkoties, lai pastiprinātu Krievijas Federācijas visaptverošu starptautisku izolāciju, tostarp attiecībā uz Krievijas dalību starptautiskās organizācijās un struktūrās, atturēties no jebkuru oficiālu pasākumu rīkošanas Krievijas Federācijas teritorijā, samazinot ar Maskavu īstenoto diplomātisko attiecību līmeni;
30. nosoda Krievijas veikto Ukrainas Zaporižjas kodolelektrostacijas nelikumīgo sagrābšanu un kodolincidenta vai radioloģiska incidenta riska mazināšanas nolūkā atbalsta Starptautiskās Atomenerģijas aģentūras priekšlikumu izveidot ap to kodoldrošuma un kodoldrošības aizsardzības zonu;